Labsiin invastimentii Federaalaa lakk 37/1988, labsii lakk 280/1994”n kan fooyya’e yammuu ta’u labsii kana keessatti gosoota pirojektii invastimentii mootummaan qofti ykn abbootii qabeenya biro waliin walta’iinsaan hojjachuu danda’an, kanneen invastarootni biyya keessaa qofti irratti bobba’uu   danda’anii fi kanneen invastaroota biyya alaatiif hayyamaman addaan bahanii tumamanii jiru. Haaluma kanaan gosootni pirojektii invastimentii kan akka dhiyeessa humna ibsaa akka biyyoolessaatti gaggeeffaman, tajaajila poostaa atattamaa osoo hindabalatiin tajaajiloota poostaa kan biro (postal services with the exception of couries services), gosoota pirojektii mootummaan qofti gaggeessuu danda’u ta’uu isaa labsii kana keewwata 5(1)(a-b) jalatti ifatti tumamee jira. Keewwatuma kana keewwata xiqqqaa 2(a-b) jalatti akkaataa tumameen gosoota piroojektii kan akka meeshaa waraanaa oomishuu fi tajaajila telekoominikeeshiinii mootummaa fi abbootiin qabeenya dhuunfaa waliin ta’uun kanneen hojjachuu danda’an ta’uun isaa tumamee jira.Gosoota invastimentii kana irraa hafan abbootii qabeenyaa dhuunfaatiif banaa akka ta’an taasisamaniiru.